b'\n_START_ARTICLE_\nEllen Str\xc3\xb8m\n_START_SECTION_\nBakgrunn og arbeid\n_START_PARAGRAPH_\nEllen Str\xc3\xb8m er oppvokst p\xc3\xa5 Norderhov presteg\xc3\xa5rd p\xc3\xa5 Ringerike i Buskerud, der foreldrene hennes var g\xc3\xa5rdsforpaktere.   Hun har blant annet tre\xc3\xa5rig videreutdanning ved Buskerud landbruksskole, der hun var ferdig i 1978.  Str\xc3\xb8m kj\xc3\xb8pte senere Norderhov presteg\xc3\xa5rd, sammen med sin tidligere ektemann, og overtok dermed driften av g\xc3\xa5rden hvor hun hadde vokst opp, inntil paret skilte lag._NEWLINE_Str\xc3\xb8m har i det offentlige rom v\xc3\xa6rt en profilert dyslektiker som har kjempet for en ny forst\xc3\xa5else av eget og andres handikap. Str\xc3\xb8m har hatt en rekke tillitsverv, hvorav 13 \xc3\xa5r som leder av den regionale Dysleksiforeningen for Buskerud. Som lokalpolitiker har hun representert Sosialistisk Venstreparti som vararepresentant i Ringerike kommunestyre. Inntil hun ble langtidssykemeldt arbeidet Str\xc3\xb8m med ulike prosjekter som kontormedarbeider i Dysleksiforbundet. _NEWLINE_I 2008 utgav teologen, forfatteren og lederutvikleren Jan P. Hagberg boka Ett \xc3\xa5r i Ellens liv, om mobbing, dysleksi og det tredje \xc3\xb8ye p\xc3\xa5 print on demand-forlaget Kolofon forlag i Oslo. I boka som er illustrert med 52 kunstfotografier av Ellen Str\xc3\xb8m, skriver Hagberg om hennes erfaringer med dysleksi og et voksent liv som dyslektiker. Boka ble i Dagbladet kritisert av forlags- og pressefolk fordi den i flere kapitler ensidig beskriver en identifiserbar arbeidskonflikt. I boka blir hovedpersonen framstilt som et mobbeoffer med posttraumatiske stressreaksjoner og som en varsler, mens \xc2\xabsjefen\xc2\xbb blir beskrevet utfra fem kriterier for mobbing som herskerteknikk. Den 30. mars 2009 ble Ellen Str\xc3\xb8m, begrunnet i hennes lange sykefrav\xc3\xa6r, oppsagt fra sin stilling i Dysleksiforbundet med virkning fra 30. mai 2009 _NEWLINE_Str\xc3\xb8m er i dag en selvl\xc3\xa6rt og "offroad"-kunstfotograf som med sin dysleksi som ressurs formidler ordl\xc3\xb8se budskap som ber\xc3\xb8rer mange. Str\xc3\xb8m har hatt flere salgsutstillinger (5) med fotografier og fotografikk p\xc3\xa5 henholdsvis papir, lerret, plexiglass og oksidert kunstglass. Videre holder Str\xc3\xb8m k\xc3\xa5serier og foredrag, gjerne rundt temaet dysleksi som hun kaller \xc2\xabskammens handikap\xc2\xbb.'